title: 2014/792/UE: Decizia Comisiei din 13 noiembrie 2014 privind sistemul de avertizare rapidă utilizat de ordonatorii de credite ai Comisiei și de agențiile executive

text:
               14.11.2014

               RO

               Jurnalul Oficial al Uniunii Europene

               L 329/68

         DECIZIA COMISIEI
   din 13 noiembrie 2014
   privind sistemul de avertizare rapidă utilizat de ordonatorii de credite ai Comisiei și de agențiile executive

      (2014/792/UE)

   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Tratatul de instituire a Comunității Europene a Energiei Atomice,
   având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (1), în special articolul 56 alineatul (1),
   având în vedere Regulamentul (CE) nr. 215/2008 al Consiliului din 18 februarie 2008 privind regulamentul financiar aplicabil celui de-al zecelea Fond European de Dezvoltare (2), în special articolul 17,
   având în vedere Regulamentul (UE, Euratom) nr. 883/2013 al Parlamentului European și al Consiliului din 11 septembrie 2013 privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 (3), în special articolul 7 alineatul (6) și articolul 11,
   întrucât:

               (1)

               Comisia, care este responsabilă pentru execuția bugetului general al Uniunii Europene și a oricăror altor fonduri gestionate de Uniune în conformitate cu principiul bunei gestiuni financiare, prevăzut la articolele 30-33 din Regulamentul (UE, Euratom) nr. 966/2012, are obligația de a combate frauda și orice alte activități ilegale care aduc atingere intereselor financiare ale Uniunii. Pentru a se asigura că ordonatorii de credite din cadrul Comisiei și al agențiilor executive sunt pe deplin informați cu privire la amenințările la adresa intereselor financiare ale Uniunii, este necesar să se stabilească norme interne în plus față de decizia C(2014) 2784 a Comisiei (4).

               (2)

               Pentru a combate frauda și pentru a proteja interesele financiare ale Uniunii, Comisia utilizează baza de date centrală a excluderilor (BDCE) menționată la articolul 108 din Regulamentul (UE, Euratom) nr. 966/2012 și în Regulamentul (CE, Euratom) nr. 1302/2008 al Comisiei din 17 decembrie 2008 privind baza de date centrală a excluderilor (5), precum și sistemul de avertizare rapidă (SAR) prevăzut în Decizia 2008/969/CE, Euratom din 16 decembrie 2008 privind sistemul de avertizare rapidă pentru ordonatorii de credite ai Comisiei și ai agențiilor executive (6). Până la adoptarea de către autoritatea legislativă a propunerii de modificare a Regulamentului financiar (7), trebuie să se asigure faptul că SAR rămâne eficient.

               (3)

               În perioada interimară, scopul SAR ar trebui să rămână, în esență, același. Acesta ar trebui să asigure, în cadrul Comisiei și al agențiilor sale executive, circulația informațiilor confidențiale prin intermediul înregistrării în SAR a unor avertismente cu privire la persoanele care ar putea constitui o amenințare la adresa intereselor financiare și a reputației Uniunii sau la adresa oricărui alt fond gestionat de Uniune.

               (4)

               Dat fiind că directorii agențiilor executive au statutul de ordonatori de credite delegați ai Comisiei în vederea execuției creditelor operaționale, aceștia ar trebui să aibă acces la SAR în aceeași măsură ca și serviciile Comisiei pentru gestionarea creditelor administrative și operaționale.

               (5)

               Dat fiind că șefii delegațiilor Uniunii care acționează în calitate de ordonatori de credite subdelegați, în conformitate cu articolul 56 alineatul (2) din Regulamentul (UE, Euratom) nr. 966/2012, au statutul de ordonatori de credite delegați ai Comisiei în vederea execuției creditelor operaționale, aceștia ar trebui să aibă acces la SAR în aceeași măsură ca și serviciile Comisiei pentru gestionarea creditelor administrative și operaționale.

               (6)

               În temeiul articolului 7 alineatul (6) din Regulamentul (UE, Euratom) nr. 883/2013 al Parlamentului European și al Consiliului din 11 septembrie 2013 privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 al Parlamentului European și al Consiliului și a Regulamentului (Euratom) nr. 1074/1999 al Consiliului, Oficiul European de Luptă Antifraudă (OLAF) are obligația de a furniza serviciilor Comisiei în cauză, fără întârziere, informații privind investigațiile în curs, dacă în urma unei investigații reiese faptul că ar putea fi oportun să se ia măsuri administrative asigurătorii pentru a proteja interesele financiare ale Uniunii. De asemenea, OLAF are obligația prevăzută la articolul 11 din Regulamentul (UE, Euratom) nr. 883/2013 de a întocmi un raport la încheierea unei investigații și de a formula recomandări care să indice, dacă este cazul, orice măsuri care urmează să fie întreprinse, în special de către instituții. Pentru a permite ordonatorului de credite să solicite un avertisment, este necesar să se prevadă care sunt informațiile pe care OLAF trebuie să le transmită Comisiei.

               (7)

               OLAF ar trebui să aibă acces la SAR pentru a-și îndeplini sarcinile de investigație stabilite și pentru a-și desfășura activitățile de informații și de prevenire a fraudei în conformitate cu Regulamentul (UE, Euratom) nr. 883/2013.

               (8)

               Din motive de simplificare, funcționarea SAR ar trebui simplificată, numărul categoriilor de avertismente ar trebui redus, domeniul lor de aplicare ar trebui clarificat, iar denumirea avertismentelor ar trebui să fie explicită.

               (9)

               Ordonatorul de credite competent ar trebui să propună, după consultarea Direcției Generale Buget și a Serviciului juridic, în strânsă cooperare cu OLAF, avertismente de verificare pe baza informațiilor transmise de OLAF.

               (10)

               Ordonatorul de credite competent ar trebui să propună Comisiei avertismente de excludere, care ar trebui evaluate în mod centralizat de Direcția Generală Buget și de Serviciul juridic, după caz. Atunci când aceste avertismente de excludere sunt propuse pe baza informațiilor transmise de OLAF, acestea ar trebui să fie evaluate în strânsă cooperare cu OLAF. Aceeași procedură ar trebui să se aplice atunci când ordonatorul de credite competent intenționează să ia o măsură care ar putea aduce atingere drepturilor persoanei în cauză.

               (11)

               Ordonatorul de credite competent ar trebui să decidă cu privire la consecințele necesare pentru a proteja interesele financiare ale Uniunii, în strânsă cooperare cu OLAF, și ar trebui să informeze OLAF cu privire la decizia respectivă.

               (12)

               Ordonatorul de credite competent ar trebui să fie responsabil de solicitarea introducerii, modificării, eliminării sau reînnoirii avertismentelor. Pentru a menține un nivel de control adecvat, aceste solicitări ar trebui efectuate la nivelul ierarhic prevăzut în Decizia C(2014) 2784 a Comisiei.

               (13)

               Contabilul ar trebui să asigure condițiile tehnice adecvate pentru aplicarea eficace a SAR prin intermediul sistemului contabil central al Comisiei.

               (14)

               Informații detaliate cu privire la ordinele de recuperare și la ordonanțele de poprire sunt puse la dispoziția tuturor serviciilor Comisiei și agențiilor executive prin intermediul sistemului contabil central al Comisiei. Avertismentele W3a (ordonanță de poprire) și W4 (ordin de recuperare) prevăzute în Decizia 2008/969/CE, Euratom ar trebui să fie eliminate. Numai aceste informații nu justifică în mod sistematic un avertisment. Acestea necesită efectuarea de către ordonatorul de credite competent a unei analize a tuturor împrejurărilor concrete ale cazului pentru a decide dacă este necesar sau nu un avertisment.

               (15)

               Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (8) prevede că prelucrarea datelor cu caracter personal de către Comisie trebuie să respecte cerințele legale cu privire la prelucrare și cerințele privind transferul de date prevăzute în regulamentul respectiv și că această prelucrare face obiectul verificării prealabile de către Autoritatea Europeană pentru Protecția Datelor, în urma unei notificări înaintate de responsabilul cu protecția datelor din cadrul Comisiei.

               (16)

               Dispozițiile cu privire la protecția datelor trebuie să stipuleze drepturile persoanelor ale căror date sunt introduse sau ar putea fi introduse în SAR.

               (17)

               Anumite drepturi de protecție a datelor fac obiectul excepțiilor prevăzute la articolul 20 din Regulamentul (CE) nr. 45/2001, care trebuie analizate de la caz la caz și aplicate temporar. Serviciul responsabil de solicitarea introducerii sau a modificării, inclusiv a rectificării sau a eliminării, informațiilor relevante ar trebui să decidă cu privire la aplicarea acestor excepții.

               (18)

               Persoanei care face obiectul unui eventual avertisment de excludere ar trebui să i se acorde posibilitatea de a-și exprima opinia în scris înainte ca solicitarea de înregistrare a avertismentului referitor la persoana respectivă să fie efectuată în SAR. Ar trebui să se acorde aceeași posibilitate atunci când ordonatorul de credite competent intenționează să ia o măsură care ar putea aduce atingere drepturilor persoanei în cauză.

               (19)

               Acordarea acestei posibilități ar trebui amânată în mod excepțional pentru a se păstra confidențialitatea investigației sau a unei proceduri judiciare naționale, dacă există motive legitime întemeiate în acest sens.

               (20)

               Decizia 2008/969/CE, Euratom ar trebui să se aplice în continuare până la 1 iulie 2015, în măsura în care acest lucru este necesar pentru a asigura respectarea reglementărilor Consiliului privind măsurile restrictive, adoptate în temeiul articolului 215 din Tratatul privind funcționarea Uniunii Europene (TFUE), până când sistemul de contabilitate pe bază de angajamente (ABAC) va lua în considerare informațiile cuprinse în baza de date corespunzătoare a Serviciului Instrumente de Politică Externă. Aceste dispoziții se concretizează sub forma înregistrării unui avertisment W5b, astfel cum este menționat în Decizia 2008/969/CE, Euratom.

               (21)

               Decizia 2008/969/CE, Euratom ar trebui să se aplice în continuare până la 1 iulie 2015 în cazul avertismentelor W3a și W4, care până la data respectivă ar trebui să fie asimilate avertismentelor de verificare pentru aplicarea secțiunii 4 din prezenta decizie.

               (22)

               Punerea în aplicare a prezentei decizii necesită evaluarea cu regularitate a funcționării SAR și a contribuției efective a acestuia la protejarea intereselor financiare ale Uniunii,

         ADOPTĂ PREZENTA DECIZIE:
   SECȚIUNEA 1

      DISPOZIȚII GENERALE

   Articolul 1
   Obiect, domeniu de aplicare și scop
   (1)   Prezenta decizie instituie sistemul de avertizare rapidă („SAR”) care urmează să fie utilizat de către ordonatorii de credite ai Comisiei și ai agențiilor executive atunci când execută bugetul general al Uniunii Europene și orice alt fond gestionat de Uniune.
   (2)   SAR contribuie la protejarea intereselor financiare ale Uniunii și a imaginii Uniunii, precum și la lupta împotriva fraudei și la buna gestiune financiară.
   (3)   Obiectivul SAR este:

               (a)

               să îi informeze, prin intermediul înregistrării de avertismente, pe ordonatorii de credite competenți ai Comisiei și ai agențiilor executive că o persoană ar putea reprezenta o amenințare la adresa intereselor financiare și a imaginii Uniunii sau la adresa oricărui alt fond gestionat de Uniune și

               (b)

               să îi permită ordonatorului de credite competent să efectueze verificări sau să ia măsurile adecvate, inclusiv cele menționate la secțiunea 4, pe baza avertismentelor.

         (4)   Informațiile contribuie la asigurarea:

               (a)

               prevenirii riscurilor prin intermediul unor verificări efectuate pe baza unor informații timpurii cu privire la o persoană care face obiectul unor suspiciuni sau al unor constatări referitoare la oricare din următoarele acte:

                           —

                           eroare sau neregulă gravă;

                           —

                           abatere profesională;

                           —

                           încălcare gravă a contractului sau

                           —

                           fraudă, corupție sau orice altă activitate ilegală care aduce atingere intereselor financiare ale Uniunii, astfel cum se menționează la articolul 141 din Regulamentul delegat (UE) nr. 1268/2012 (9);

               (b)

               excluderii unei persoane în temeiul articolului 106 alineatul (1) și al articolului 109 alineatul (1) din Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului („Regulamentul financiar”).

         Articolul 2
   Definiții
   În sensul prezentei decizii, se aplică următoarele definiții:

               (a)

               „contabil” înseamnă contabilul Comisiei sau membrul personalului subordonat căruia contabilul i-a delegat anumite sarcini în temeiul articolului 69 din Regulamentul (UE, Euratom) nr. 966/2012;

               (b)

               „ordonatorul de credite competent” înseamnă ordonatorul de credite delegat al Comisiei, în sensul articolului 65 din Regulamentul (UE, Euratom) nr. 966/2012, competent în conformitate cu normele interne pentru execuția bugetului general al Uniunii Europene („bugetul”), inclusiv directorii agențiilor executive, ordonatorii de credite subdelegați, în sensul articolului 65 din regulamentul menționat anterior, care exercită funcția de director, precum și șefii delegațiilor Uniunii care acționează în calitate de ordonatori de credite subdelegați ai Comisiei, în conformitate cu articolul 56 alineatul (2) din regulamentul menționat anterior;

               (c)

               „persoana vizată” înseamnă o persoană identificabilă, astfel cum este menționată în Regulamentului (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date;

               (d)

               „constatări” înseamnă faptele constatate care au fost descoperite în cursul executării unui angajament juridic sau înregistrate în contextul auditurilor sau al investigațiilor efectuate de Curtea de Conturi, de Oficiul European de Luptă Antifraudă (OLAF) și de Serviciul de Audit Intern (IAS) sau în cursul oricărui alt control sau audit efectuat sub responsabilitatea ordonatorului de credite competent;

               (e)

               „angajament juridic” înseamnă un angajament asumat de Comisie în temeiul Regulamentului (UE, Euratom) nr. 966/2012 partea 1 titlurile V-VIII și partea 2;

               (f)

               „persoană” înseamnă orice persoană fizică sau orice persoană juridică sau orice asociație fără personalitate juridică, conform enumerării de mai jos:

                           —

                           un destinatar, astfel cum este definit la articolul 2 litera (i) din Regulamentul (UE, Euratom) nr. 966/2012;

                           —

                           un candidat sau un ofertant;

                           —

                           un solicitant de grant;

                           —

                           un participant la un concurs cu premii;

                           —

                           un expert extern remunerat, în conformitate cu articolul 204 din Regulamentul (UE, Euratom) nr. 966/2012;

                           —

                           o persoană cu putere de reprezentare, decizie sau control asupra unei alte persoane juridice, menționată la articolul 106 alineatul (1) literele (b) și (e) din Regulamentul (UE, Euratom) nr. 966/2012;

               (g)

               „abatere profesională” înseamnă încălcarea actelor cu putere de lege sau a normelor administrative sau a standardelor etice ale profesiei căreia îi aparține persoana, precum și orice comportament culpabil care are un impact asupra credibilității sale profesionale;

               (h)

               „subcontractant” înseamnă un operator economic care este propus de către un candidat, un ofertant sau un contractant pentru a furniza o parte a unui contract, autoritatea contractantă neavând niciun angajament juridic direct cu acesta;

               (i)

               „eroare sau neregulă substanțială” înseamnă o eroare sau o neregulă, astfel cum este definită la articolul 166 alineatul (2) din Regulamentul delegat (UE) nr. 1268/2012;

               (j)

               „persoana de contact responsabilă de avertisment” înseamnă persoana din cadrul serviciului responsabil de cerere, care se ocupă de dosarul aferent avertismentului până în momentul eliminării acestuia.

         Articolul 3
   Funcționarea SAR
   (1)   Contabilul se asigură că sunt luate măsurile tehnice corespunzătoare pentru funcționarea eficace a SAR și pentru monitorizarea acestuia.
   Contabilul introduce, modifică, reînnoiește sau elimină avertismentele din SAR solicitate de ordonatorul de credite competent.
   (2)   Contabilul adoptă măsurile de punere în aplicare a aspectelor tehnice și definește procedurile asociate, inclusiv în domeniul securității.
   Contabilul trimite serviciilor Comisiei și agențiilor executive notificări cu privire la măsurile respective.
   Articolul 4
   Competența de a solicita, modifica, reînnoi sau elimina un avertisment și procedura aplicabilă în acest sens
   (1)   Numai ordonatorul de credite competent poate solicita înregistrarea, modificarea, reînnoirea sau eliminarea unui avertisment.
   (2)   Ordonatorul de credite competent adresează contabilului cererea de înregistrare, reînnoire, modificare sau eliminare a avertismentelor. Ordonatorul de credite competent utilizează formularul prevăzut în anexa la prezenta decizie.
   (3)   Persoana de contact responsabilă de avertisment menționată la articolul 8 verifică dacă sunt îndeplinite cerințele prevăzute la articolul 11 sau la articolul 12 înainte de a transmite cererea contabilului.
   Articolul 5
   Accesul la SAR
   Serviciile Comisiei și agențiile executive au acces direct la informațiile conținute în SAR prin intermediul sistemului contabil central al Comisiei.
   Serviciile Comisiei sau agențiile executive responsabile de un sistem local pot utiliza sistemul contabil central pentru a accesa informațiile stocate în SAR, cu condiția garantării coerenței datelor înscrise în sistemul local cu cele din sistemul contabil central.
   Articolul 6
   Utilizarea SAR
   Informațiile stocate în SAR pot fi utilizate doar în scopul execuției bugetului sau a oricărui alt fond gestionat de Uniune. Acest lucru nu afectează informațiile conținute în baza de date centrală a excluderilor (denumită în continuare „BDCE”), menționată la articolul 1 alineatele (2) și (3) din Regulamentul (CE, Euratom) nr. 1302/2008 (10).
   OLAF poate utiliza informațiile conținute în SAR și în BDCE în cadrul investigațiilor sale în temeiul Regulamentului (UE, Euratom) nr. 883/2013 al Parlamentului European și al Consiliului din 11 septembrie 2013 privind investigațiile efectuate de OLAF și de abrogare a Regulamentului (CE) nr. 1073/1999 („Regulamentul privind OLAF”), precum și pentru activitățile de prevenire a fraudei, inclusiv analizele de risc.
   Articolul 7
   Momentul consultării SAR
   Ordonatorul de credite competent verifică dacă există un avertisment cu privire la o persoană în următoarele etape:

               (a)

               înainte de asumarea unui angajament bugetar individual;

               (b)

               înainte de asumarea unui angajament bugetar global în cazul în care persoana este cunoscută în această etapă;

               (c)

               în cazul angajamentelor bugetare provizorii, înainte de încheierea angajamentului juridic din care rezultă dreptul la plăți ulterioare, cu excepția cazului în care acest angajament se referă la plata remunerațiilor personalului și la rambursarea cheltuielilor de călătorie aferente participării la reuniuni și la concursuri;

               (d)

               în cazul procedurilor de atribuire a contractelor de achiziții publice sau de acordare de granturi, al concursurilor cu premii și al cererilor de exprimare a interesului, cel târziu înainte de decizia de atribuire;

               (e)

               în cazul achizițiilor publice, dacă autoritatea contractantă limitează numărul de candidați invitați să depună o ofertă, înainte de încheierea fazei de selectare a candidaților;

               (f)

               înainte de efectuarea oricărei plăți, cu excepția cazului în care aceasta se referă la plata remunerațiilor personalului și la rambursarea cheltuielilor de călătorie aferente participării la reuniuni și la concursuri.

         Articolul 8
   Persoana de contact responsabilă de avertisment
   Persoana de contact responsabilă de avertisment:

               (a)

               pregătește cererea pentru înregistrarea unui avertisment;

               (b)

               transmite contabilului cererea și orice alte informații legate de avertisment;

               (c)

               pune la dispoziție informațiile care permit altor ordonatori de credite competenți să efectueze verificări sau să decidă cu privire la consecințele menționate la secțiunea 4.

         SECȚIUNEA 2

      INFORMAȚIILE INTRODUSE ÎN SAR

   Articolul 9
   Categorii de avertismente
   (1)   Avertismentele SAR sunt împărțite în următoarele două categorii:

               (a)

               „avertismente de verificare”, în cazul în care o persoană face obiectul unor suspiciuni sau constatări de fraudă, corupție sau orice altă activitate ilegală care aduce atingere intereselor financiare ale Uniunii, astfel cum se menționează la articolul 141 din Regulamentul delegat (UE) nr. 1268/2012, de erori sau nereguli substanțiale, de abateri profesionale sau de încălcarea gravă a contractului;

               (b)

               „avertismente de excludere”, în cazul în care o persoană este exclusă în conformitate cu motivele de excludere prevăzute la articolul 106 alineatul (1) și la articolul 109 alineatul (1) din Regulamentul (UE, Euratom) nr. 966/2012.

         (2)   O persoană poate face obiectul unor avertismente separate înregistrate pentru motive diferite.
   Articolul 10
   Informațiile conținute în avertismentele SAR
   Avertismentele SAR conțin următoarele informații:

               (a)

               identificarea persoanei;

               (b)

               tipul de avertisment;

               (c)

               durata avertismentului;

               (d)

               motivele pentru care o persoană reprezintă o amenințare la adresa intereselor financiare și a imaginii Uniunii sau la adresa oricărui alt fond gestionat de Uniune;

               (e)

               informații referitoare la procedura contradictorie;

               (f)

               numele ordonatorului de credite competent;

               (g)

               numele persoanei de contact responsabile de avertisment, menționate la articolul 8 din prezenta decizie.

         Articolul 11
   Avertismentele de verificare
   (1)   Ordonatorul de credite competent poate solicita un avertisment de verificare atunci când este îndeplinită oricare dintre următoarele condiții:

               (a)

               OLAF a informat ordonatorul de credite competent, în conformitate cu Regulamentul (UE, Euratom) nr. 883/2013, atunci când în urma unor investigații întreprinse de OLAF a reieșit faptul că ar putea fi oportun să se ia măsuri de protejare a intereselor financiare ale Uniunii;

               (b)

               Curtea de Conturi Europeană a transmis Comisiei sau IAS a transmis ordonatorului de credite competent informații care indică, în legătură cu o persoană, existența fraudei, a corupției sau a oricărei alte activități ilegale care afectează interesele financiare ale Uniunii, astfel cum se menționează la articolul 141 din Regulamentul delegat (UE) nr. 1268/2012, a unor erori sau nereguli substanțiale, a unei abateri profesionale sau a unei încălcări grave a contractului;

               (c)

               ordonatorul de credite competent a efectuat o verificare, un audit sau un control care indică, în legătură cu o persoană, existența fraudei, a corupției sau a oricărei alte activități ilegale care afectează interesele financiare ale Uniunii, astfel cum se menționează la articolul 141 din Regulamentul delegat (UE) nr. 1268/2012, a unor erori substanțiale, nereguli, a unei abateri profesionale sau încălcări grave a contractului ori a primit informații cu privire la o verificare, un audit sau un control de acest tip.

         (2)   Un avertisment de verificare are o durată maximă de un an. Un astfel de avertisment este eliminat atunci când se solicită un avertisment de excludere sau atunci când verificarea nu mai este necesară.
   (3)   La sfârșitul perioadei prevăzute la alineatul (2), avertismentul de verificare este eliminat în mod automat.
   (4)   Ordonatorul de credite competent poate solicita reînnoirea avertismentului de verificare în cazul în care primește de la OLAF informații potrivit cărora nu au fost încă stabilite concluziile privind investigațiile menționate la alineatul (1), însă investigațiile justifică menținerea avertismentului de verificare. Ordonatorul de credite competent poate solicita, de asemenea, reînnoirea avertismentului de verificare în cazul în care condițiile prevăzute la alineatul (1) literele (b) și (c) continuă să fie îndeplinite.
   (5)   Ordonatorul de credite competent prezintă motivele pentru care reînnoirea este necesară în scopul protejării intereselor financiare și a imaginii Uniunii.
   (6)   O reînnoire este considerată drept o nouă cerere de avertisment de verificare.
   Articolul 12
   Avertismentele de excludere
   (1)   Ordonatorul de credite competent solicită un avertisment de excludere în cazurile menționate la articolul 106 alineatul (1) sau la articolul 109 alineatul (1) din Regulamentul (UE, Euratom) nr. 966/2012.
   (2)   Un avertisment de excludere este eliminat la sfârșitul perioadei de excludere.
   (3)   Un avertisment de excludere este înregistrat automat din SAR în BDCE.
   Articolul 13
   Informațiile transmise de OLAF
   Atunci când OLAF transmite informații în conformitate cu articolul 7 alineatul (6) din Regulamentul (UE, Euratom) nr. 883/2013 pentru a ajuta ordonatorul de credite competent să decidă să ia măsuri asigurătorii pentru protejarea intereselor financiare ale Uniunii Europene sau în conformitate cu articolul 11 din Regulamentul (UE, Euratom) nr. 883/2013, aceste informații includ:

               (a)

               identitatea persoanei în cauză;

               (b)

               un rezumat al faptelor în cauză și al riscurilor identificate în urma investigației. Rezumatul trebuie să fie suficient pentru a permite persoanei să fie ascultate în mod eficace în temeiul articolului 16 din prezenta decizie;

               (c)

               orice măsură specială de confidențialitate recomandată, în special în cazurile care implică utilizarea de măsuri de investigație care țin de competența unei autorități judiciare naționale sau, în cazul unei investigații externe, de competența unei autorități naționale, în conformitate cu normele naționale aplicabile investigațiilor.

         SECȚIUNEA 3

      DISPOZIȚII PROCEDURALE PENTRU ÎNREGISTRAREA UNUI AVERTISMENT

   Articolul 14
   Consultarea prealabilă a serviciilor centrale pentru avertismentele de verificare
   Înainte de a decide să solicite înregistrarea unui avertisment de verificare pe baza informațiilor transmise de OLAF în conformitate cu articolul 7 alineatul (6) și cu articolul 11 din Regulamentul (UE, Euratom) nr. 883/2013, ordonatorul de credite competent se consultă cu Direcția Generală Buget (serviciul financiar central) și, dacă este cazul, cu Serviciul juridic, în strânsă cooperare cu OLAF, în conformitate cu Regulamentul (UE, Euratom) nr. 883/2013.
   Articolul 15
   Evaluarea avertismentelor de excludere de către serviciile centrale
   Înainte de solicitarea unui avertisment de excludere în cazurile menționate la articolul 106 alineatul (1) literele (b), (c) și (e) și la articolul 109 alineatul (1), la propunerea ordonatorului de credite competent și pentru durata adecvată, Direcția Generală Buget și Serviciul juridic efectuează o evaluare centralizată. Atunci când avertismentul de excludere propus de către ordonatorul de credite competent se bazează pe informații transmise de OLAF, această evaluare se efectuează în strânsă cooperare cu OLAF.
   Articolul 16
   Dreptul de a fi ascultat
   (1)   Înregistrarea avertismentelor face obiectul următoarelor reguli:

               (a)

               Ori de câte ori ordonatorul de credite competent intenționează să solicite înregistrarea unui avertisment de excludere sau preconizează că va lua vreo măsură care ar putea aduce atingere drepturilor persoanei în cauză, acesta trebuie să acorde, mai întâi, persoanei în cauză posibilitatea de a-și exprima punctul de vedere în scris. În acest scop, ordonatorul de credite competent acordă persoanei un termen de cel puțin 14 zile calendaristice. În același timp, ordonatorul de credite competent informează persoana de faptul că, în lipsa unui răspuns, avertismentul va fi înregistrat.
               Dacă este cazul, ordonatorul de credite competent acordă persoanei ocazia de a-și exprima punctele de vedere pe baza informațiilor furnizate de OLAF.

               (b)

               În cazul în care persoana transmite observații care nu modifică evaluarea ordonatorului de credite competent, acesta din urmă solicită contabilului să activeze avertismentul.
               În cazul în care persoana transmite observații care, în opinia ordonatorului de credite competent, fac ca avertismentul să fie disproporționat sau inutil, avertismentul nu va fi activat, iar persoana va fi informată în consecință.
               Contabilul confirmă ordonatorului de credite competent, dacă este cazul, înregistrarea avertismentului în SAR.

               (c)

               Ordonatorul de credite competent informează persoana cu privire la activarea avertismentului și la durata acestuia. Cu toate acestea, notificarea nu este necesară dacă persoana nu a răspuns invitației de a prezenta observații în scris.

         (2)   Ordonatorul de credite competent poate solicita înregistrarea unui avertisment de excludere pentru cazurile menționate la articolul 106 alineatul (1) litera (e) din Regulamentul (UE, Euratom) nr. 966/2012, în așteptarea unei decizii privind durata excluderii, chiar înainte de a fi acordat persoanei posibilitatea de a-și exprima punctele de vedere. Ordonatorul de credite competent acordă persoanei posibilitatea de a-și prezenta punctele de vedere cu privire la durata excluderii.
   (3)   Ordonatorul de credite competent poate solicita înregistrarea unui avertisment de excludere pentru situațiile menționate la articolul 106 alineatul (1) litera (a) din Regulamentul (UE, Euratom) nr. 966/2012 chiar înainte de a fi acordat persoanei posibilitatea de a-și exprima punctele de vedere, în cazul în care dispune de un document oficial care stabilește situația. Ordonatorul de credite competent informează persoana cu privire la înregistrarea avertismentului de excludere.
   (4)   În cazuri excepționale, ordonatorul de credite competent poate amâna momentul în care acordă persoanei posibilitatea de a-și exprima punctele de vedere în scris înainte de a solicita înregistrarea unui avertisment de excludere sau înainte de a lua orice măsură care ar putea aduce atingere drepturilor persoanei în cauză, cu condiția să existe motive întemeiate și legitime pentru păstrarea confidențialității investigației sau a procedurii judiciare naționale, și poate proceda în același timp la înregistrarea avertismentului.
   (5)   Atunci când transmite ordonatorului de credite competent informații în conformitate cu articolul 13, OLAF precizează dacă este necesar să se păstreze confidențialitatea investigației sau a unei proceduri judiciare naționale și să se amâne momentul în care se acordă persoanei posibilitatea de a-și exprima punctele de vedere.
   (6)   Persoanei i se oferă posibilitatea de a-și exprima punctele de vedere de îndată ce motivele pentru protejarea unei investigații sau a unei proceduri judiciare naționale au încetat să mai existe.
   Articolul 17
   Protecția datelor și drepturile persoanelor vizate
   (1)   Ordonatorul de credite competent informează persoanele vizate cu privire la faptul că date care le privesc ar putea fi incluse în SAR și precizează cui pot fi comunicate aceste date. Aceste informații generale sunt comunicate în scris, în special în cadrul procedurilor de ofertare, al cererilor de propuneri, al concursurilor cu premii și în cazul absenței cererilor înainte de atribuirea contractelor de achiziții sau de acordarea de granturi.
   (2)   Ordonatorul de credite competent care solicită înregistrarea unui avertisment este responsabil de relațiile cu persoana ale cărei date sunt introduse în SAR. Acesta răspunde solicitărilor adresate de persoana în cauză de a corecta datele personale incorecte sau incomplete, precum și altor solicitări sau întrebări din partea persoanei respective.
   (3)   O persoană poate, de asemenea, să solicite în scris informații din partea contabilului cu privire la faptul că este sau nu înregistrată în SAR.
   Contabilul furnizează aceste informații, cu excepția situației în care ordonatorul de credite competent decide, de comun acord cu OLAF și dacă este cazul, că se aplică restricțiile prevăzute la articolul 20 alineatul (1) din Regulamentul nr. 45/2001.
   (4)   Avertismentele eliminate sunt disponibile exclusiv în scopuri de audit și de investigare și nu pot fi vizualizate de utilizatorii SAR.
   Cu toate acestea, datele personale conținute în avertismentele care vizează persoane fizice rămân disponibile în aceste scopuri numai pentru o perioadă de cinci ani de la eliminarea avertismentului.
   Articolul 18
   Reexaminarea avertismentului
   În cazul în care persoana în legătură cu care este înregistrat un avertisment în SAR furnizează elemente noi care demonstrează că motivele care au stat la baza înregistrării nu mai există, ordonatorul de credite competent solicită eliminarea avertismentului.
   Persoana în legătură cu care este înregistrat un avertisment de excludere în SAR poate depune o plângere la Ombudsman și poate introduce o cale de atac în justiție.
   SECȚIUNEA 4

      CONSECINȚELE AVERTISMENTELOR

   Articolul 19
   Reguli generale privind consecințele
   (1)   Ordonatorul de credite competent solicită orice informații relevante de la persoana de contact responsabilă de avertisment pentru a se putea pronunța cu privire la consecințele prevăzute în prezenta secțiune.
   (2)   În cazul în care, pe baza informațiilor furnizate de OLAF, ordonatorul de credite competent solicită înregistrarea unui avertisment de verificare în temeiul articolului 11, ordonatorul de credite competent trebuie să urmeze procedura prevăzută la articolul 14 sau la articolul 15 din prezenta decizie și decide cu privire la consecințe, în strânsă cooperare cu OLAF, în conformitate cu Regulamentul (UE, Euratom) nr. 883/2013.
   (3)   Atunci când decide cu privire la consecințe, ordonatorul de credite competent ia în considerare următoarele criterii pentru toate avertismentele:

               (a)

               riscurile la adresa intereselor financiare și a imaginii Uniunii;

               (b)

               valoarea și durata angajamentului juridic;

               (c)

               urgența în ceea ce privește punerea în aplicare a angajamentului juridic;

               (d)

               natura faptelor;

               (e)

               gravitatea faptelor; și

               (f)

               eventualele consecințe ale punerii în aplicare a angajamentului juridic.

         În ceea ce privește avertismentele de excludere, ordonatorul de credite competent ține seama și de natura și de gravitatea motivelor care au stat la baza excluderii, precum și de necesitatea continuității serviciului.
   (4)   În orice caz, ordonatorul de credite competent își justifică în scris decizia cu privire la consecințe.
   Articolul 20
   Consecințele avertismentelor de verificare
   (1)   În cazul procedurilor de atribuire a contractelor de achiziții publice sau de acordare de granturi sau în cazul concursurilor cu premii, verificarea menționată poate consta în următoarele elemente:

               (a)

               ordonatorul de credite competent poate solicita documente justificative suplimentare, astfel cum se prevede în cadrul procedurii de atribuire a contractelor de achiziții publice sau de acordare de granturi sau al concursului cu premii;

               (b)

               pentru procedurile de acordare de granturi, o analiză a riscurilor legate de prefinanțare.

         (2)   În cazul unui angajament juridic, verificarea menționată poate consta în următoarele elemente:

               (a)

               verificarea faptului că acțiunea este conformă cu angajamentul juridic, inclusiv în ceea ce privește termenele și conținutul prestației;

               (b)

               în ceea ce privește granturile existente, verificarea eligibilității costurilor înainte de efectuarea plății sau efectuarea unui audit sau a unor controale la fața locului.

         Articolul 21
   Dreptul de a fi ascultat după un avertisment de verificare
   Procedura stabilită la articolul 15 din prezenta decizie și dreptul de a fi ascultat prevăzut la articolul 16 din prezenta decizie se aplică și atunci când un ordonator de credite competent intenționează, în urma unui avertisment de verificare, să ia măsuri care ar putea aduce atingere drepturilor persoanei în cauză.
   Articolul 22
   Consecințele avertismentelor de excludere asupra procedurilor și a angajamentelor juridice
   (1)   În cazul procedurilor de atribuire a contractelor de achiziții publice sau de acordare de granturi sau în cazul concursurilor cu premii, ordonatorul de credite competent exclude o persoană care face obiectul unui avertisment de excludere de la participarea la procedurile de atribuire a contractelor de achiziții publice sau de acordare de granturi, cu excepția cazului în care sunt îndeplinite condițiile prevăzute la articolul 106 alineatul (2) din Regulamentul (UE, Euratom) nr. 966/2012, atunci când persoana se află într-o situație de monopol.
   (2)   În cazul angajamentelor juridice existente, ordonatorul de credite competent decide cu privire la consecințe, care pot consta în oricare dintre următoarele acțiuni:

               (a)

               continuarea executării contractului sau a grantului și efectuarea oricăror verificări corespunzătoare;

               (b)

               suspendarea termenului-limită pentru efectuarea plăților, în conformitate cu articolul 92 alineatul (2) din Regulamentul (UE, Euratom) nr. 966/2012;

               (c)

               suspendarea plăților, în conformitate cu articolul 208 din Regulamentul delegat (UE, Euratom) nr. 1268/2012;

               (d)

               suspendarea executării contractului sau a grantului, în conformitate cu articolul 116 și cu articolul 135 alineatul (5) din Regulamentul (UE, Euratom) nr. 966/2012;

               (e)

               rezilierea angajamentului juridic în cazul în care angajamentul juridic prevede rezilierea pe baza informațiilor care au dus la înregistrarea avertismentului.

         (3)   În cazul în care persoana este un subcontractant, ordonatorul de credite competent solicită ofertantului, candidatului sau contractantului să înlocuiască subcontractantul respectiv.
   Articolul 23
   Consecințele avertismentelor de excludere asupra tranzacțiilor bugetare
   (1)   În cazul unui avertisment de excludere, ordonatorul de credite responsabil confirmă, dacă este cazul, în sistemul contabil că ar trebui să se efectueze plata în ciuda existenței avertismentului.
   (2)   În cazul în care este înregistrat un avertisment de excludere, nu se efectuează niciun angajament bugetar individual, nicio înregistrare a unui angajament juridic individual în conturile bugetare pe baza unui angajament global și nicio încheiere a unui angajament juridic pe baza unui angajament provizoriu, cu excepția cazului în care persoana se află într-o situație de monopol în condițiile stabilite la articolul 106 alineatul (2) din Regulamentul (UE, Euratom) nr. 966/2012.
   SECȚIUNEA 5

      DISPOZIȚII FINALE

   Articolul 24
   Abrogare
   Decizia 2008/969/EC, Euratom privind sistemul de avertizare rapidă pentru ordonatorii de credite ai Comisiei și ai agențiilor executive se abrogă.
   Articolul 25
   Dispoziții tranzitorii
   (1)   Avertismentele de excludere înregistrate în temeiul Deciziei 2008/969/CE, Euratom rămân active până la sfârșitul duratei prevăzute în conformitate cu decizia respectivă.
   (2)   Avertismentele W1, W2 și W3b înregistrate în temeiul Deciziei 2008/969/CE, Euratom sunt considerate a fi avertismente de verificare în temeiul prezentei decizii.
   (3)   Avertismentele W3a și W4 continuă să fie înregistrate până la 1 iulie 2015, în condițiile prevăzute în Decizia 2008/969/CE, Euratom. Pentru aplicarea secțiunii 4 din prezenta decizie, avertismentele W3a și W4 sunt considerate a fi avertismente de verificare în temeiul prezentei decizii. Decizia 2008/969/CE, Euratom continuă să se aplice avertismentelor W5b până la 1 iulie 2015.
   Articolul 26
   Publicare
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 13 noiembrie 2014.

            Pentru Comisie,

         Kristalina GEORGIEVA

            Vicepreședinte

      (1)  JO L 298, 26.10.2012, p. 1.

      (2)  JO L 78, 19.3.2008, p. 1.

      (3)  JO L 248, 18.9.2013, p. 1.

      (4)  Decizia C(2014) 2784 a Comisiei din 30 aprilie 2014 privind normele interne referitoare la execuția bugetului general al Uniunii Europene (secțiunea Comisia Europeană) în atenția serviciilor Comisiei.

      (5)  JO L 344, 20.12.2008, p. 12.

      (6)  JO L 344, 20.12.2008, p. 125.

      (7)  COM(2014) 358 din 18.6.2014.

      (8)  JO L 8, 12.1.2001, p. 1.

      (9)  Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii, JO L 362, 31.12.2012, p. 1.

      (10)  Regulamentul (CE, Euratom) nr. 1302/2008 al Comisiei din 17 decembrie 2008 privind baza de date centrală a excluderilor (JO L 344, 20.12.2008, p. 12) .

      ANEXĂ

         FORMULAR STANDARD

         Cerere adresată contabilului din partea ordonatorului de credite competent în vederea introducerii unor date în sistemul de avertizare rapidă (SAR) sau în baza de date centrală a excluderilor (BDCE), precum și în vederea modificării sau eliminării acestor date

         NB: o singură cerere pe avertisment

      Obiect: Cerere de [înregistrare/eliminare/modificare] a unui avertisment în [SAR/BDCE]
      Numele funcționarului:
      Numele persoanei de contact responsabile de avertisment:
      Cerere de

                  ☐

                  înregistrare a unui avertisment

                  ☐

                  eliminare a avertismentului (1) a cărui introducere a fost solicitată prin nota Ares [xx], din data de:

                  ☐

                  modificare a avertismentului (2) (inclusiv reînnoirea unei înregistrări existente) a cărui introducere a fost solicitată prin nota Ares [xx], din data de:

            în ceea ce privește următoarea persoană:
      Numele (și, în cazul persoanelor fizice, prenumele) persoanei:
      Forma juridică (în cazul unei persoane juridice):
      Numele și prenumele persoanei/persoanelor cu competențe de reprezentare a persoanei juridice:
      Adresa (în cazul persoanelor juridice, adresa sediului): stradă/nr./cod poștal/localitate/țară

         Informații privind fișierul entităților juridice:

                  ☐

                  Entitatea există deja în fișierul entităților juridice cu următoarea (următoarele) cheie (chei): 6

                  ☐

                  S-a efectuat deja cererea de validare a entității în fișierul entităților juridice.

            Atașez copia imprimată a ecranului ABAC pentru cererea efectuată, cu următoarea cheie (care începe în general cu „ABC”): Se atașează un document justificativ pentru validarea cererii.

                  ☐

                  Cererea se referă la o entitate care nu figurează în fișierul entităților juridice și în legătură cu care s-au obținut informații de la o autoritate sau un organism de execuție în conformitate cu articolul 108 alineatele (2) și (3) din Regulamentul financiar (informații atașate).

                  1.

                  Solicit introducerea următorului avertisment:

                              ☐

                                 avertisment de verificare din următoarele motive:

                              Dacă este necesar, indicați referința consultării DG BUDG și, dacă este cazul, a Serviciului juridic:

                              ☐

                                 Excludere în temeiul Regulamentului financiar (RF)

                                          ☐

                                             Articolul 106 alineatul (1) litera (a) din RF

                                          ☐

                                             Articolul 106 alineatul (1) litera (b) din RF

                                    Indicați numele instanței care a pronunțat hotărârea cu autoritate de res judicata:
                              Indicați data hotărârii cu autoritate de res judicata: ZZ/LL/AAAA

                              Indicați referința evaluării efectuate de Serviciul juridic și DG BUDG:
                              Indicați referința procedurii contradictorii:

                              ☐

                                 Articolul 106 alineatul (1) litera (c) din RF

                              Indicați referința evaluării efectuate de Serviciul Juridic și DG BUDG:
                              Indicați referința procedurii contradictorii:

                              ☐

                                 Articolul 106 alineatul (1) litera (d) din RF

                              Indicați referința procedurii contradictorii:

                              ☐

                                 Articolul 106 alineatul (1) litera (e) din RF

                              Indicați referința evaluării efectuate de Serviciul Juridic și DG BUDG:
                              Indicați referința procedurii contradictorii:
                              Indicați numele instanței care a pronunțat hotărârea cu autoritate de res judicata:
                              Indicați data hotărârii cu autoritate de res judicata: ZZ/LL/AAAA

                  ☐

                  Articolul 106 alineatul (1) litera (f) din RF [Penalitățile de la articolul 109 alineatul (1) din RF]
                  Indicați referința evaluării efectuate de Serviciul juridic și DG BUDG:
                  Indicați referința procedurii contradictorii, precum și referința și data deciziei ordonatorului de credite competent:

                  2.

                  Descrierea motivelor care au stat la baza solicitării avertismentului
                   (3)
                  :

                  3.

                  Durata înregistrării
                   (4)
                  :

            Subsemnatul/subsemnata, certific că informațiile comunicate au fost stabilite și transmise în conformitate cu Regulamentul (CE) nr. 45/2001 al Parlamentului European și al Consiliului privind protecția datelor cu caracter personal.

         [Semnătura persoanei autorizate să solicite introducerea, eliminarea sau modificarea avertismentului]

      Copie:

         (1)  Nu se completează secțiunile 1-4.

         (2)  Se completează toate secțiunile, nu doar cea vizată de cererea de modificare.

         (3)  În cazul în care nu se poate prezenta descrierea din motive de confidențialitate, indicați mențiunea: „Informații necomunicate”.

         (4)  Durata excluderii în temeiul articolului 106 alineatul (1) literele (b), (c), (e) și (f) din Regulamentul financiar trebuie hotărâtă de către ordonatorul de credite în sensul articolului 2 din Decizia privind sistemul de avertizare rapidă. Durata excluderii în temeiul articolului 106 alineatul (1) literele (a) și (d) din Regulamentul financiar este înregistrată pentru o perioadă de maximum 5 ani.


title: Decizia (UE) 2015/470 a Parlamentului European și a Consiliului din 11 martie 2015 privind mobilizarea Fondului european de ajustare la globalizare, în conformitate cu punctul 13 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2013/011 BE/Saint-Gobain Sekurit din partea Belgiei)

text:
               20.3.2015

               RO

               Jurnalul Oficial al Uniunii Europene

               L 76/56

         DECIZIA (UE) 2015/470 A PARLAMENTULUI EUROPEAN ȘI A CONSILIULUI
   din 11 martie 2015
   privind mobilizarea Fondului european de ajustare la globalizare, în conformitate cu punctul 13 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2013/011 BE/Saint-Gobain Sekurit din partea Belgiei)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare (1), în special articolul 12 alineatul (3),
   având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (2), în special punctul 13,
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) a fost creat pentru a oferi sprijin suplimentar lucrătorilor disponibilizați ca urmare a modificărilor structurale majore intervenite în practicile comerciale internaționale generate de globalizare și pentru a le oferi asistență în reintegrarea pe piața muncii.

               (2)

               FEG nu depășește o sumă anuală maximă de 150 de milioane EUR (la prețurile din 2011), după cum se prevede la articolul 12 din Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (3).

               (3)

               La 19 decembrie 2013, Belgia a depus o cerere de mobilizare a FEG în ceea ce privește disponibilizările din întreprinderea Saint-Gobain Sekurit Benelux SA, pe care a completat-o cu informații suplimentare până la 4 iulie 2014. Această cerere îndeplinește condițiile pentru stabilirea contribuțiilor financiare prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 1 339 928 EUR.

               (4)

               Prin urmare, FEG ar trebui mobilizat pentru a acorda o contribuție financiară ca răspuns la cererea depusă de Belgia,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2015, Fondul european de ajustare la globalizare este mobilizat pentru alocarea sumei de 1 339 928 EUR sub formă de credite de angajament și de plată.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Strasbourg, 11 martie 2015.

            Pentru Parlamentul European

            Președintele

         M. SCHULZ

            Pentru Consiliu

            Președintele

         Z. KALNIŅA-LUKAŠEVICA

      (1)  JO L 406, 30.12.2006, p. 1.

      (2)  JO C 373, 20.12.2013, p. 1.

      (3)  JO L 347, 20.12.2013, p. 884.


title: Decizia Consiliului din 19 noiembrie 1990 privind încheierea Acordului privind înființarea Băncii Europene pentru Reconstrucție și Dezvoltare

text:
               11/Volumul 06

               RO

               Jurnalul Ofícial al Uniunii Europene

               119

         31990D0674

               L 372/1

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 19 noiembrie 1990
   privind încheierea Acordului privind înființarea Băncii Europene pentru Reconstrucție și Dezvoltare
   (90/674/CEE)
   CONSILIUL COMUNITĂȚILOR EUROPENE,
   având în vedere Tratatul de instituire a Comunității Economice Europene, în special articolul 235,
   având în vedere propunerea Comisiei,
   având în vedere avizul Parlamentului European (1),
   întrucât popoarele din Europa Centrală și de Est au legături istorice strânse cu popoarele din Comunitate; întrucât aceste legături sunt în prezent consolidate prin acorduri de cooperare și comerciale;
   întrucât țările din Europa Centrală și de Est s-au angajat să aplice principiile fundamentale ale democrației pluraliste, să respecte principiile de drept și drepturile omului; întrucât aceste țări sunt hotărâte să realizeze reformele necesare evoluției către economia de piață;
   întrucât reformele economice vor contribui în mare măsură la dezvoltarea dinamică a relațiilor economice între aceste țări și Comunitate; întrucât această evoluție va favoriza, pe întreg teritoriul Comunității, dezvoltarea armonioasă a activităților economice;
   întrucât trecerea la economia de piață va necesita investiții considerabile, în special în sectorul privat, dar, de asemenea, în sectorul public; întrucât înființarea unei bănci speciale ar putea contribui la asigurarea finanțării acestor investiții;
   întrucât patruzeci de țări, precum și Comunitatea Economică Europeană și Banca Europeană de Investiții și-au exprimat intenția de a deveni membre ale unei Bănci Europene pentru Reconstrucție și Dezvoltare, care ar fi europeană în esență și amplu internațională în ceea ce privește acționariatul; întrucât un acord constitutiv a fost redactat în acest scop;
   întrucât încheierea acestui acord de către Comunitatea Economică Europeană este necesară pentru realizarea obiectivelor Comunității în domeniul relațiilor economice externe; întrucât tratatul nu prevede, pentru adoptarea prezentei decizii, alte atribuții de a acționa decât cele prevăzute la articolul 235,
   DECIDE:
   Articolul 1
   Acordul privind înființarea Băncii Europene pentru Reconstrucție și Dezvoltare este aprobat în numele Comunității Economice Europene.
   Textul acordului se anexează la prezenta decizie.
   Articolul 2
   Guvernatorul și guvernatorul supleant al Băncii care reprezintă Comunitatea în conformitate cu articolul 23 alineatul (1) din acord sunt numiți de către Comisie.
   Articolul 3
   (1)   Comisia numește, în numele Comunității, instituția care va fi depozitară în sensul articolului 34 alineatul (1) din acord.
   (2)   Comisia este autoritatea oficială cu care Banca poate comunica în conformitate cu articolul 34 alineatul (2) din acord.
   Articolul 4
   Președintele Consiliului procedează, în numele Comunității, la depunerea instrumentului de aprobare prevăzut la articolul 61 din acord.
   Articolul 5
   Prezenta decizie se publică în Jurnalul Oficial al Comunităților Europene
       (2).

      Adoptată la Bruxelles, 19 noiembrie 1990.

            Pentru Consiliu

            Președintele

         G. CARLI

      (1)  JO C 284, 12.11.1990.

      (2)  Data intrării în vigoare a acordului va fi publicată în Jurnalul Oficial al Comunităților Europene de către Secretariatul General al Consiliului.


title: 2014/735/UE: Decizia Consiliului din 9 octombrie 2014 privind poziția care urmează să fie adoptată în numele Uniunii Europene în cadrul Consiliului de stabilizare și de asociere instituit prin Acordul de stabilizare și de asociere între Comunitățile Europene și statele membre ale acestora, pe de o parte, și Republica Muntenegru, pe de altă parte, în legătură cu înlocuirea Protocolului 3 la respectivul acord, privind definirea noțiunii de „produse originare” și metodele de cooperare administrativă, cu un nou protocol care, în ceea ce privește regulile de origine, să facă trimitere la Convenția regională cu privire la regulile de origine preferențiale pan-euro-mediteraneene

text:
               23.10.2014

               RO

               Jurnalul Oficial al Uniunii Europene

               L 304/97

         DECIZIA CONSILIULUI
   din 9 octombrie 2014
   privind poziția care urmează să fie adoptată în numele Uniunii Europene în cadrul Consiliului de stabilizare și de asociere instituit prin Acordul de stabilizare și de asociere între Comunitățile Europene și statele membre ale acestora, pe de o parte, și Republica Muntenegru, pe de altă parte, în legătură cu înlocuirea Protocolului 3 la respectivul acord, privind definirea noțiunii de „produse originare” și metodele de cooperare administrativă, cu un nou protocol care, în ceea ce privește regulile de origine, să facă trimitere la Convenția regională cu privire la regulile de origine preferențiale pan-euro-mediteraneene

      (2014/735/UE)

   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Protocolul 3 la Acordul de stabilizare și de asociere între Comunitățile Europene și statele membre ale acestora, pe de o parte, și Republica Muntenegru, pe de altă parte (1) („acordul”) vizează definirea noțiunii de „produse originare” și metodele de cooperare administrativă („Protocolul 3”).

               (2)

               Convenția regională cu privire la regulile de origine preferențiale pan-euro-mediteraneene (2) („convenția”) stabilește dispoziții cu privire la originea mărfurilor comercializate în temeiul acordurilor relevante încheiate între părțile contractante. Muntenegru și alți participanți la procesul de stabilizare și de asociere din Balcanii de Vest au fost invitați să se alăture sistemului de cumul de origine diagonal paneuropean în cadrul Agendei de la Salonic, aprobată de Consiliul European din iunie 2003. Aceștia au fost invitați să adere la convenție printr-o decizie a Conferinței ministeriale euro-mediteraneene din octombrie 2007.

               (3)

               Uniunea și Muntenegru au semnat convenția la 15 iunie 2011.

               (4)

               Uniunea și Muntenegru și-au depus instrumentele de acceptare la depozitarul convenției la 26 martie 2012 și, respectiv, la 2 iulie 2012. În consecință, în aplicarea articolului 10 alineatul (3) din convenție, aceasta a intrat în vigoare pentru Uniune și pentru Muntenegru la 1 mai 2012 și, respectiv, la 1 septembrie 2012.

               (5)

               Conform articolului 6 din convenție, fiecare parte contractantă ia măsurile adecvate pentru a asigura aplicarea efectivă a convenției. În acest sens, Consiliul de stabilizare și de asociere instituit prin acord ar trebui să adopte o decizie care să înlocuiască Protocolul 3 cu un nou protocol care, în ceea ce privește regulile de origine, să facă trimitere la convenție.

               (6)

               Poziția Uniunii în cadrul Consiliului de stabilizare și de asociere ar trebui, prin urmare, se bazeze pe proiectul de decizie atașat,

         ADOPTĂ PREZENTA DECIZIE:
   Articolul 1
   Poziția care urmează să fie adoptată în numele Uniunii Europene în cadrul Consiliului de stabilizare și de asociere instituit prin Acordul de stabilizare și de asociere între Comunitățile Europene și statele membre ale acestora, pe de o parte, și Republica Muntenegru, pe de altă parte, în legătură cu înlocuirea Protocolului 3 la respectivul acord, privind definirea noțiunii de „produse originare” și metodele de cooperare administrativă, cu un nou protocol care, în ceea ce privește regulile de origine, să facă trimitere la Convenția regională cu privire la regulile de origine preferențiale pan-euro-mediteraneene se bazează pe proiectul de decizie a Consiliului de stabilizare și de asociere atașat la prezenta decizie.
   Reprezentanții Uniunii din cadrul Consiliului de stabilizare și de asociere pot agrea modificări minore ale proiectului de decizie a Consiliului de stabilizare și de asociere, fără a mai fi necesară o nouă decizie a Consiliului.
   Articolul 2
   Decizia Consiliului de stabilizare și de asociere se publică în Jurnalul Oficial al Uniunii Europene.
   Articolul 3
   Prezenta decizie intră în vigoare la data adoptării.

      Adoptată la Luxemburg, 9 octombrie 2014.

            Pentru Consiliu

            Președintele

         A. ALFANO

      (1)  JO L 108, 29.4.2010, p. 3.

      (2)  JO L 54, 26.2.2013, p. 4.

      PROIECT
      DECIZIA NR. … A CONSILIULUI DE STABILIZARE ȘI DE ASOCIERE UE-MUNTENEGRU
      din
      de înlocuire a Protocolului 3 la Acordul de stabilizare și de asociere între Comunitățile Europene și statele membre ale acestora, pe de o parte, și Republica Muntenegru, pe de altă parte, privind definirea noțiunii de „produse originare” și metodele de cooperare administrativă
      CONSILIUL DE STABILIZARE ȘI DE ASOCIERE UE-MUNTENEGRU,
      având în vedere Acordul de stabilizare și de asociere între Comunitățile Europene și statele membre ale acestora, pe de o parte, și Republica Muntenegru, pe de altă parte, semnat la Luxemburg la 15 octombrie 2007 (1), în special articolul 44,
      având în vedere Protocolul 3 la Acordul de stabilizare și de asociere între Comunitățile Europene și statele membre ale acestora, pe de o parte, și Republica Muntenegru, pe de altă parte, privind definirea noțiunii de „produse originare” și metodele de cooperare administrativă,
      întrucât:

                  (1)

                  Articolul 44 din Acordul de stabilizare și de asociere între Comunitățile Europene și statele membre ale acestora, pe de o parte, și Republica Muntenegru, pe de altă parte („acordul”) face trimitere la Protocolului 3 privind definirea noțiunii de „produse originare” și metodele de cooperare administrativă („Protocolul 3”), care stabilește regulile de origine și prevede cumulul de origine între Uniune, Muntenegru, Turcia și orice țară sau teritoriu care participă la procesul de stabilizare și de asociere al Uniunii.

                  (2)

                  Conform articolului 39 din Protocolul 3, Consiliul de stabilizare și de asociere instituit prin articolul 119 din acord poate decide să modifice dispozițiile protocolului respectiv.

                  (3)

                  Convenția regională cu privire la regulile de origine preferențiale pan-euro-mediteraneene (2) („convenția”) urmărește să înlocuiască protocoalele privind regulile de origine aflate în prezent în vigoare în țările din zona pan-euro-mediteraneeană cu un act juridic unic. Muntenegru și alți participanți la procesul de stabilizare și de asociere din Balcanii de Vest au fost invitați să se alăture sistemului de cumul de origine diagonal paneuropean în cadrul Agendei de la Salonic, aprobată de Consiliul European din iunie 2003. Aceștia au fost invitați să adere la convenție printr-o decizie a Conferinței ministeriale euro-mediteraneene din octombrie 2007.

                  (4)

                  Uniunea și Muntenegru au semnat convenția la 15 iunie 2011.

                  (5)

                  Uniunea și Muntenegru și-au depus instrumentele de acceptare la depozitarul convenției la 26 martie 2012 și, respectiv, la 2 iulie 2012. În consecință, în aplicarea articolului 10 alineatul (3) din convenție, aceasta a intrat în vigoare pentru Uniune și pentru Muntenegru la 1 mai 2012 și, respectiv, la 1 septembrie 2012.

                  (6)

                  În cazul în care trecerea la convenție nu are loc simultan pentru toate părțile contractante din zona de cumul, acest fapt nu ar trebui să conducă la o situație mai puțin favorabilă decât cea existentă anterior în temeiul Protocolului 3.

                  (7)

                  Protocolul 3 ar trebui, prin urmare, înlocuit cu un nou protocolcare să facă trimitere la convenție,

            ADOPTĂ PREZENTA DECIZIE:
      Articolul 1
      Protocolul 3 la Acordul de stabilizare și de asociere între Comunitățile Europene și statele membre ale acestora, pe de o parte, și Repblica Muntenegru, pe de altă parte, privind definirea noțiunii de „produse originare” și metodele de cooperare administrativă, se înlocuiește cu textul prevăzut în anexa la prezenta decizie.
      Articolul 2
      Prezenta decizie intră în vigoare la data adoptării.
      Se aplică de la 1 septembrie 2014.

         Adoptată la

               Pentru Consiliul de stabilizare și de asociere

               Președintele

         (1)  JO L 108, 29.4.2010, p. 3.

         (2)  JO L 54, 26.2.2013, p. 4.

         ANEXĂ
         Protocolul 3
         privind definirea noțiunii de „produse originare” și metodele de cooperare administrativă
         Articolul 1
         Regulile de origine aplicabile
         În scopul punerii în aplicare a prezentului acord, se aplică apendicele I și dispozițiile pertinente din apendicele II la Convenția regională cu privire la regulile de origine preferențiale pan-euro-mediteraneene (1) („convenția”).
         Toate trimiterile la „acordul relevant” din apendicele I și din dispozițiile pertinente prevăzute în apendicele II la convenție se interpretează ca trimiteri la prezentul acord.
         Articolul 2
         Soluționarea litigiilor
         În cazul în care litigiile survenite în legătură cu procedurile de verificare prevăzute la articolul 32 din apendicele I la convenție nu pot fi soluționate între autoritățile vamale care solicită verificarea și autoritățile vamale responsabile cu efectuarea verificării, acestea sunt înaintate Consiliului de stabilizare și de asociere.
         În toate cazurile, soluționarea litigiilor dintre importator și autoritățile vamale din țara importatoare se efectuează în conformitate cu legislația țării respective.
         Articolul 3
         Modificări ale protocolului
         Consiliul de stabilizare și de asociere poate decide modificarea dispozițiilor prezentului protocol.
         Articolul 4
         Denunțarea convenției
         (1)   Dacă fie Uniunea Europeană, fie Muntenegru notifică în scris depozitarului convenției intenția lor de a denunța convenția conform articolului 9 al acesteia, Uniunea Europeană și Muntenegru încep imediat negocierile cu privire la regulile de origine în scopul punerii în aplicare a prezentului acord.
         (2)   Până la intrarea în vigoare a respectivelor reguli de origine nou negociate, prezentului acord i se aplică în continuare regulile de origine incluse în apendicele I și, după caz, dispozițiile pertinente prevăzute în apendicele II la convenție, aplicabile la momentul denunțării. Cu toate acestea, din momentul denunțării, regulile de origine incluse în apendicele I și, după caz, dispozițiile pertinente prevăzute în apendicele II la convenție se interpretează astfel încât să permită cumulul bilateral doar între Uniunea Europeană și Muntenegru.
         Articolul 5
         Dispoziții tranzitorii — cumulul
         (1)   Fără a aduce atingere articolului 3 din apendicele I la convenție, regulile privind cumulul prevăzute la articolele 3 și 4 din Protocolul 3 la prezentul acord, astfel cum a fost adoptat de Uniunea Europeană și de Muntenegru la încheierea acordului (2), continuă să se aplice între părțile la prezentul acord până în momentul în care convenția devine aplicabilă tuturor părților contractante la convenție enumerate în respectivele articole.
         (2)   Fără a aduce atingere articolului 16 alineatul (5) și articolului 21 alineatul (3) din apendicele I la convenție, în cazul în care cumulul implică numai statele AELS, Insulele Feroe, Uniunea Europeană, Turcia și participanții la procesul de stabilizare și de asociere, dovada originii poate fi un certificat de circulație a mărfurilor EUR.1 sau o declarație de origine.

            (1)  JO L 54, 26.2.2013, p. 4.

            (2)  JO L 108, 29.4.2010, p. 3.


title: Decizia Consiliului din 15 noiembrie 2004 de încheiere a procedurii de consultare cu Republica Togoleză prevăzute la articolul 96 din Acordul de la Cotonou

text:
Anunţ juridic important

|

32004D0793

Jurnalul Oficial L 349 , 25/11/2004 p. 0017 - 0022

		20041115Decizia Consiliuluidin 15 noiembrie 2004de încheiere a procedurii de consultare cu Republica Togoleză prevăzute la articolul 96 din Acordul de la Cotonou(2004/793/CE)CONSILIUL UNIUNII EUROPENE,având în vedere Tratatul de instituire a Comunității Europene,având în vedere Acordul de parteneriat ACP-CE semnat la Cotonou la 23 iunie 2000 ("Acordul de la Cotonou") [1], în special articolul 96,având în vedere Acordul intern privind măsurile care trebuie adoptate și procedurile care trebuie urmate pentru aplicarea Acordului de parteneriat ACP-CE [2], în special articolul 3,având în vedere propunerea Comisiei,întrucât:(1) Guvernul Republicii Togoleze a încălcat normele definite de elementele esențiale menționate la articolul 9 din Acordul de la Cotonou.(2) La 14 aprilie 2004, în conformitate cu articolul 96 din acordul menționat anterior, au fost demarate consultări cu țările ACP și cu Republica Togoleză, pe parcursul cărora autoritățile togoleze și-au luat angajamente specifice menite să remedieze problemele identificate de Uniunea Europeană, acestea urmând să fie puse în aplicare pe o perioadă de dialog intens de trei luni.(3) La expirarea acestei perioade, s-au întreprins o serie de inițiative esențiale cu privire la angajamentele menționate anterior, unele dintre acestea fiind îndeplinite. Cu toate acestea, o serie de măsuri importante cu privire la câteva elemente esențiale ale Acordului de la Cotonou mai trebuie să fie aplicate,DECIDE:Articolul 1Consultările deschise cu Republica Togoleză în temeiul articolului 96 alineatul (2) litera (a) din Acordul de la Contonou se încheie.Articolul 2Măsurile menționate în proiectul de scrisoare din anexă se adoptă ca măsuri corespunzătoare în sensul articolului 96 alineatul (2) litera (c) din Acordul de la Cotonou.Articolul 3Decizia din 14 decembrie 1998 de a adresa Republicii Togoleze o scrisoare a Consiliului și a Comisiei se abrogă.Articolul 4Prezenta decizie intră în vigoare la data adoptării. Aceasta se publică în Jurnalul Oficial al Uniunii Europene.Prezenta decizie este valabilă 24 de luni de la data adoptării de către Consiliu. Se revizuiește cu regularitate cel puțin din șase în șase luni.Adoptată la Bruxelles, 15 noiembrie 2004.Pentru ConsiliuPreședinteleM. Van Der Hoeven[1] JO L 317, 15.12.2000, p. 3.[2] JO L 317, 15.12.2000, p. 376.--------------------------------------------------20041115ANEXĂÎN ATENȚIA PRIMULUI MINISTRULUI, ȘEFUL GUVERNULUI REPUBLICII TOGOLEZEStimate domn,Uniunea Europeană acordă o mare importanță dispozițiilor articolului 9 din Acordul de la Cotonou. Parteneriatul ACP-UE se întemeiază pe respectarea drepturilor omului, a principiilor democratice și a statului de drept; acestea reprezintă elemente esențiale ale acordului și, astfel, formează temelia relațiilor dintre noi.Uniunea Europeană consideră că situația politică din Togo a ajuns într-un blocaj și că deficitul democratic și respectarea extrem de redusă a drepturilor omului și a libertăților fundamentale constituie o încălcare a elementelor esențiale stabilite la articolul 9 din acordul menționat anterior.Ținând seama de acest articol și de blocajul politic actual din Togo, Uniunea Europeană a decis la 30 martie 2004 să demareze consultări în conformitate cu articolul 96 din acord pentru a analiza situația într-o manieră aprofundată și, în măsura în care este posibil, pentru a găsi o soluție.Aceste consultări au fost demarate la Bruxelles la 14 aprilie 2004. Au fost abordate o serie de aspecte fundamentale, iar dumneavoastră ați avut ocazia de a prezenta punctul de vedere al autorităților togoleze și analiza situației. Uniunea Europeană a constatat cu satisfacție că partea togoleză și-a dus la îndeplinire anumite angajamente enumerate în anexă și că a propus măsuri pozitive pentru îmbunătățirea climatului democratic și a statului de drept în țara dumneavoastră.S-a convenit ca în Togo să se poarte, pe o perioadă de trei luni, un dialog intens cu privire la diferite probleme abordate, urmând ca situația să fie evaluată la sfârșitul acestei perioade.Acest dialog aprofundat și regulat pe marginea unei liste de măsuri care trebuie adoptate pentru îndeplinirea angajamentelor convenite a avut loc.Autoritățile togoleze au luat o serie de măsuri semnificative. În special:- autoritățile au organizat reuniuni de informare și conștientizare cu prefecții și poliția privind diferite aspecte legate de drepturile omului și de libertățile fundamentale. Autoritățile togoleze au distribuit instrucțiuni și circulare prin care au explicat directivele și normele existente. Aceste acțiuni au avut câteva efecte pozitive, confirmate de opoziție;- autoritățile au solicitat ferm tribunalelor să judece toate persoanele arestate preventiv în cazurile în care anchetele preliminare au fost încheiate. Solicitarea acestei accelerări a procedurilor a condus la stabilirea a 214 procese, inclusiv pentru cazurile privind prizonierii considerați politici. Guvernul s-a asigurat că avocații au avut acces la clienți pe parcursul anchetelor preliminare. În august au fost eliberați aproape 500 de prizonieri, fie prin reducerea pedepsei, fie prin punerea în libertate provizorie;- accesul la mijloacele de informare în masă, până acum rezervat guvernului și partidului la putere, în afara campaniilor electorale, a fost extins, în ultimele săptămâni, la partidele de opoziție, cu toate că accesul nu este încă echilibrat;- guvernul a demarat reforma Comisiei Naționale pentru Drepturile Omului și a Înaltei Autorități pentru Audiovizual și Comunicații;- la 24 august a fost adoptat un nou cod de presă de către Assemblée Naționale;- cu ajutorul Programului de Dezvoltare al Națiunilor Unite (P.N.U.D.), a fost elaborată o analiză a sistemului de justiție;- guvernul continuă eforturile de descentralizare și adoptă recent o scrisoare privind politica pe marginea acestui subiect;- la 25 august s-a organizat o primă întâlnire cu opoziția tradițională, în scopul stabilirii unui dialog național într-un cadru organizat și transparent.Aceste inițiative au îmbunătățit fără îndoială respectarea drepturilor omului și a libertăților fundamentale în țara dumneavoastră. Cu toate acesta, o serie de puncte continuă să reprezinte un motiv de îngrijorare, mai ales în ceea ce privește restabilirea democrației.În acest context, Uniunea Europeană așteaptă cu deosebit interes adoptarea următoarelor măsuri esențiale, în conformitate cu angajamentele anexate la prezentul text:- aplicarea dialogului național într-un cadru organizat și transparent, în conformitate cu angajamentul 1.1;- în contextul acestui dialog, o revizuire a mecanismelor electorale care să asigure un proces transparent și democratic în conformitate cu angajamentul 1.3;- constituirea unui cadru juridic pentru finanțarea partidelor politice în conformitate cu angajamentul 1.4;- organizarea alegerilor parlamentare și locale în conformitate cu angajamentele 1.5 și 1.6;- continuarea procesului de descentralizare în conformitate cu angajamentul 1.7;- continuarea acțiunilor cu privire la prizonierii politici, urmate de posibila lor eliberare, în conformitate cu angajamentul 2.2;- revizuirea statutului și a mandatelor Comisiei Naționale pentru Drepturile Omului și a Înaltei Autorități pentru Audiovizual și Comunicații în conformitate cu angajamentele 2.5 și 3.6;- continuarea reformei sistemului juridic și judiciar în conformitate cu recomandările studiului de diagnostic P.N.U.D.De asemenea, Uniunea Europeană acordă o mare importanță continuării și consolidării inițiativelor deja întreprinse în contextul angajamentelor 1.2, 1.4, 2.1, 2.3, 2.4, 2.6, 3.2, 3.3, 3.4 și 3.5.În urma consultărilor și ținând seama de angajamentele asumate până în prezent și de măsurile ce trebuie să fie puse în aplicare în continuare, s-a decis adoptarea următoarelor măsuri corespunzătoare, în temeiul articolului 96 alineatul (2) litera (c) din Acordul de la Cotonou:1. continuarea aplicării proiectelor finanțate din soldurile nefolosite din cel de-al șaselea și al șaptelea Fond European de Dezvoltare (FED), care să răspundă nevoilor populației și să promoveze respectarea elementelor esențiale ale Acordului de la Cotonou, respectiv respectarea drepturilor omului, a principiilor democratice și a statului de drept. Programul național al proiectelor descentralizate de gestionare a mediului și a Cadrului de obligații reciproce pentru fondurile Stabex 1990-1994 vor fi, de asemenea, puse în aplicare;2. ajutorul acordat instituțiilor pentru aplicarea măsurilor de îndeplinire a angajamentelor asumate în cadrul consultărilor poate fi furnizat din soldurile nefolosite din cel de-al șaselea și al șaptelea fond FED. În acest context, Comisia va adopta, printre altele, o decizie de finanțare privind programul de realizare a celui de al patrulea recensământ general al populației și locuințelor;3. cea de-a noua alocare a FED va fi notificată de îndată ce se stabilesc mecanismele electorale care vor garanta alegeri transparente și democratice acceptabile pentru toate partidele și de îndată ce se fixează o dată pentru organizarea alegerilor parlamentare. Acesta va fi semnalul pentru programarea resurselor;4. imediat după notificarea privind cea de-a noua alocare a FED, se pot acorda ajutoare pentru pregătirea alegerilor, sub rezerva respectării stricte a condițiilor stipulate în dispozițiile electorale menționate mai sus;5. imediat după organizarea de alegeri parlamentare libere și corecte, cooperarea cu Uniunea Europeană va fi reluată integral, cu aplicarea celui de-al nouălea FED și a Cadrului de obligații reciproce pentru fondurile Stabex 1995-1999;6. contribuțiile la proiectele regionale sunt analizate de la caz la caz;7. acțiunile umanitare, cooperarea comercială și preferințele comerciale nu vor fi afectate.Președinția Uniunii Europene și Comisia Europeană vor efectua revizuiri comune regulate, la intervale de cel mult șase luni.Uniunea Europeană va continua să monitorizeze îndeaproape situația din Togo; un dialog politic consolidat va fi purtat cu guvernul dumneavoastră pe parcursul unei perioade de monitorizare de 24 de luni, pentru a garanta continuarea acțiunilor pe drumul către democrație și statul de drept, precum și continuarea și consolidarea eforturilor în domeniul drepturilor omului și al libertăților fundamentale.În cazul în care îndeplinirea angajamentelor de către autoritățile togoleze este accelerată sau, dimpotrivă, este întreruptă, Uniunea Europeană își rezervă dreptul de a modifica măsurile corespunzătoare.Vă rog să acceptați expresia înaltei mele considerații.Adoptată la Bruxelles, 15 noiembrie 2004.Pentru ComisiePentru Consiliu--------------------------------------------------20041115ANEXĂ la ANEXĂLISTA ANGAJAMENTELOR ASUMATE DE REPUBLICA TOGOLEZĂGuvernul Republicii Togoleze și-a asumat următoarele angajamente față de Uniunea Europeană în cadrul consultărilor organizate în conformitate cu articolul 96 din Acordul de la Cotonou.Angajamentul 1.1:Anunțarea imediată, în vederea garantării respectării depline a principiilor democratice, a reluării unui dialog național deschis și credibil cu opoziția tradițională și societatea civilă, într-un cadru organizat și transparent.Angajamentul 1.2:Garantarea pentru toate partidele politice, fără întârziere, a libertății de acțiune fără teama de hărțuire, intimidare sau cenzură.Angajamentul 1.3:Revizuirea mecanismelor electorale pe baza Acordului-cadru de la Lomé, astfel încât acestea să garanteze alegeri transparente și democratice, acceptabile pentru toate partidele, în termen de șase luni.Angajamentul 1.4:Asigurarea, pentru toate partidele politice, a unui acces echitabil la mijloacele publice de informare în masă și introducerea unui sistem echitabil pentru finanțarea publică a partidelor politice.Angajamentul 1.5:Organizarea de alegeri parlamentare noi, transparente, cu prezența unor observatori internaționali în toate etapele procesului, în cel mai scurt termen și în conformitate cu ceea ce se prevede la angajamentul 1.3 menționat anterior.Angajamentul 1.6:Organizarea, în termen de 12 luni, a unor alegeri locale transparente, cu prezența unor observatori în toate etapele procesului.Angajamentul 1.7:Crearea condițiilor necesare pentru ca adunările municipale alese în mod democratic să aibă un mandat și resursele necesare pentru a constitui o administrație locală eficientă și legitimă din punct de vedere democratic.Angajamentul 2.1:Garantarea inexistenței execuțiilor extrajudiciare, a torturii sau a altor forme de tratament inuman sau degradant pe teritoriul togolez; aceasta include formarea corespunzătoare a persoanelor care gestionează sistemul polițienesc și pe cel judiciar.Angajamentul 2.2:Eliberarea tuturor prizonierilor politici deținuți în mod evident pe motive legate de opoziția lor politică, de critica adusă guvernului sau din alte motive care nu justifică detenția. Lista prizonierilor vizați de această măsură se elaborează în colaborare cu una sau mai multe organizații neguvernamentale recunoscute, cu experiență în domeniu și acceptate de toate partidele. Acest angajament trebuie adus la îndeplinire în cel mult șase săptămâni.Angajamentul 2.3:Transferarea în termen de trei luni către procuratură a tuturor dosarelor persoanelor ținute în arest preventiv sau eliberate pe cauțiune, astfel încât cazurile să fie soluționate în conformitate cu legislația în vigoare.Angajamentul 2.4:Acordarea accesului liber avocaților și organizațiilor umanitare/din domeniul drepturilor omului, însoțiți de un medic la liberă alegere, deținuților, oricare ar fi locul de detenție al acestora (penitenciar, jandarmerie, secție de poliție etc.), astfel încât înainte de încheierea consultărilor să se poată verifica absența torturii sau a altor tratamente inumane.Angajamentul 2.5:Revizuirea statutului și a mandatelor Comisiei Naționale pentru Drepturile Omului, în vederea asigurării independenței reale a acestora față de administrație, în termen de nouă luni.Angajamentul 2.6:Adoptarea de măsuri juridice sau disciplinare împotriva autorilor dovediți de execuții extrajudiciare, acte de tortură și tratamente inumane și degradante. Acest angajament include, de asemenea, modificarea legislației și a regulamentelor în materie, acolo unde este cazul.Angajamentul 2.7:Adoptarea măsurilor corespunzătoare (acestea urmând să fie specificate ulterior) pentru a garanta imparțialitatea și independența sistemului judiciar față de executiv. Un studiu de diagnostic care formează baza unui plan de acțiune va fi prezentat înainte de încheierea consultărilor.Angajamentul 3.1:Revizuirea codului de presă și comunicare în vederea alinierii acestuia cu standardele internaționale în termen de șase luni. Mai presus de orice, se așteaptă ca pedepsele cu închisoarea pentru infracțiunile de "defăimare și pătare a onoarei", prevăzute în prezent în codul de presă, să fie abolite.Angajamentul 3.2:Garantarea neîntârziată a faptului că reprezentanții mijloacelor de informare în masă, ai ONG-urilor și ai societății civile nu fac obiectul hărțuirii, al cenzurii sau al intimidării.Angajamentul 3.3:Garantarea de îndată a faptului că toți reprezentanții politici și ai societății civile și toți cetățenii de rând beneficiază de dreptul la libertatea de exprimare și întrunire pașnică în toate locurile publice pe întregul teritoriu togolez, fără teamă de hărțuire, cenzură sau intimidare.Angajamentul 3.4:Garantarea liberei circulații a tuturor reprezentanților politici și ai societății civile, atât în calitate de cetățeni, cât și în exercitarea funcțiilor lor politice sau reprezentative.Angajamentul 3.5:Garantarea, înainte de sfârșitul consultărilor, a faptului că toți cetățenii au acces liber la informații prin mijloacele de informare în masă, inclusiv site-urile Internet ale partidelor de opoziție, ale ONG-urilor ș.a.m.d.Angajamentul 3.6:Revizuirea, în termen de șase luni, a statutului și a mandatelor Înaltei Autorități pentru Audiovizual și Comunicații, în vederea asigurării independenței reale a acestora de administrație.Angajamentul 4.1:Prezentarea de rapoarte intermediare de activitate privind dialogul și respectarea angajamentelor asumate față de Uniunea Europeană la 1 iunie și 1 iulie 2004.Angajamentul 4.2:Voința autorităților togoleze de a participa la dialog la fața locului și de a facilita misiunile funcționarilor Comisiei și Președinției în cadrul acestui dialog.--------------------------------------------------


title: Decizia (PESC) 2016/208 a Consiliului din 15 februarie 2016 de modificare a Deciziei (PESC) 2015/260 de prelungire a mandatului Reprezentantului Special al Uniunii Europene pentru drepturile omului

text:
               16.2.2016

               RO

               Jurnalul Oficial al Uniunii Europene

               L 39/47

         DECIZIA (PESC) 2016/208 A CONSILIULUI
   din 15 februarie 2016
   de modificare a Deciziei (PESC) 2015/260 de prelungire a mandatului Reprezentantului Special al Uniunii Europene pentru drepturile omului
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 31 alineatul (2) și articolul 33,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 25 iulie 2012, Consiliul a adoptat Decizia 2012/440/PESC (1) de numire a domnului Stavros LAMBRINIDIS în calitate de Reprezentant Special al Uniunii Europene (RSUE) pentru drepturile omului.

               (2)

               La 17 februarie 2015, Consiliul a adoptat Decizia (PESC) 2015/260 (2) de prelungire a mandatului RSUE până la 28 februarie 2017.

               (3)

               Decizia (PESC) 2015/260 stabilește valoarea financiară de referință menită să acopere perioada 1 martie 2015-29 februarie 2016. Ar trebui să se stabilească o nouă valoare de referință financiară pentru perioada 1 martie 2016-28 februarie 2017.

               (4)

               Prin urmare, Decizia (PESC) 2015/260 ar trebui modificată în consecință,

         ADOPTĂ PREZENTA DECIZIE:
   Articolul 1
   La articolul 5 din Decizia (PESC) 2015/260, alineatul (2) se înlocuiește cu următorul text:

      „(2)   Valoarea de referință financiară destinată acoperirii cheltuielilor legate de mandatul RSUE pentru perioada 1 martie 2016-28 februarie 2017 este de 825 000 EUR.”

   Articolul 2
   Prezenta decizie intră în vigoare la data adoptării.

      Adoptată la Bruxelles, 15 februarie 2016.

            Pentru Consiliu

            Președintele

         F. MOGHERINI

      (1)  Decizia 2012/440/PESC a Consiliului din 25 iulie 2012 de numire a Reprezentantului Special al Uniunii Europene pentru drepturile omului (JO L 200, 27.7.2012, p. 21).

      (2)  Decizia (PESC) 2015/260 a Consiliului din 17 februarie 2015 de prelungire a mandatului Reprezentantului Special al Uniunii Europene pentru drepturile omului (JO L 43, 18.2.2015, p. 29).


title: 2013/273/UE: Decizia Consiliului din 6 iunie 2013 de numire a trei membri maltezi și a trei supleanți maltezi în cadrul Comitetului Regiunilor

text:
               11.6.2013

               RO

               Jurnalul Oficial al Uniunii Europene

               L 159/13

         DECIZIA CONSILIULUI
   din 6 iunie 2013
   de numire a trei membri maltezi și a trei supleanți maltezi în cadrul Comitetului Regiunilor
   (2013/273/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului maltez,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Deciziile 2009/1014/UE (1) și 2010/29/UE (2) de numire a membrilor și supleanților în cadrul Comitetului Regiunilor pentru perioada cuprinsă între 26 ianuarie 2010 și 25 ianuarie 2015.

               (2)

               Trei locuri de membri în cadrul Comitetului Regiunilor au devenit vacante ca urmare a încheierii mandatelor doamnei Claudette ABELA BALDACCHINO, domnului Michael COHEN și domnului Malcolm MIFSUD. Două locuri de supleanți în cadrul Comitetului Regiunilor au devenit vacante ca urmare a încheierii mandatelor doamnei Doris BORG și domnului Ian BORG. Un loc de supleant va deveni vacant ca urmare a numirii domnului Paul FARRUGIA în calitate de membru în cadrul Comitetului Regiunilor,

         ADOPTĂ PREZENTA DECIZIE:
   Articolul 1
   Se numesc în cadrul Comitetului Regiunilor pentru durata rămasă a mandatului, respectiv până la 25 ianuarie 2015:

               (a)

               în calitate de membri:

                           —

                           domnul Peter BONELLO, Mayor of San Ġiljan;

                           —

                           domnul Paul FARRUGIA, Mayor of Ħal Tarxien;

                           —

                           domnul Marc SANT, Councillor, Ħal Lija Local Council;

                     și

               (b)

               în calitate de supleanți:

                           —

                           domnul Jesmond AQUILINA, Deputy Mayor of Ħal Qormi;

                           —

                           domnul Anthony MIFSUD, Councillor, Imtarfa Local Council;

                           —

                           domnul Raymond TABONE, Councillor, San Pawl il-Baħar Local Council.

         Articolul 2
   Prezenta decizie intră în vigoare la data adoptării.

      Adoptată la Luxemburg, 6 iunie 2013.

            Pentru Consiliu

            Președintele

         A. SHATTER

      (1)  JO L 348, 29.12.2009, p. 22.

      (2)  JO L 12, 19.1.2010, p. 11.


title: 2012/675/UE: Decizia Consiliului din 29 octombrie 2012 de numire a trei membri britanici și a doi supleanți britanici în cadrul Comitetului Regiunilor

text:
               1.11.2012

               RO

               Jurnalul Oficial al Uniunii Europene

               L 305/25

         DECIZIA CONSILIULUI
   din 29 octombrie 2012
   de numire a trei membri britanici și a doi supleanți britanici în cadrul Comitetului Regiunilor
   (2012/675/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului britanic,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Deciziile 2009/1014/UE (1) și 2010/29/UE (2) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2010 și 25 ianuarie 2015.

               (2)

               Trei locuri de membri în cadrul Comitetului Regiunilor au devenit vacante ca urmare a încheierii mandatelor domnului Jonathan BELL, domnului Iain MALCOLM și doamnei Irene OLDFATHER. Două locuri de supleant în cadrul Comitetului Regiunilor au devenit vacante ca urmare a încheierii mandatelor domnului Ted BROCKLEBANK și domnului Nicol STEPHEN,

         ADOPTĂ PREZENTA DECIZIE:
   Articolul 1
   Se numesc în cadrul Comitetului Regiunilor pentru durata rămasă a mandatului, respectiv până la 25 ianuarie 2015:

               (a)

               în calitate de membri:

                           —

                           doamna Patricia FERGUSON MSP, Member of the Scottish Parliament;

                           —

                           domnul Paul WATSON, Councillor;

                           —

                           domnul Trevor CUMMINGS, Councillor;

                     și

               (b)

               în calitate de supleanți:

                           —

                           domnul Jim HUME MSP, Member of the Scottish Parliament;

                           —

                           domnul Jamie McGRIGOR MSP, Member of the Scottish Parliament.

         Articolul 2
   Prezenta decizie intră în vigoare la data adoptării.

      Adoptată la Luxemburg, 29 octombrie 2012.

            Pentru Consiliu

            Președintele

         E. FLOURENTZOU

      (1)  JO L 348, 29.12.2009, p. 22.

      (2)  JO L 12, 19.1.2010, p. 11.


title: Decizia (PESC) 2016/608 a Consiliului din 18 aprilie 2016 privind primirea temporară a anumitor palestinieni de către state membre ale Uniunii Europene

text:
               20.4.2016

               RO

               Jurnalul Oficial al Uniunii Europene

               L 104/18

         DECIZIA (PESC) 2016/608 A CONSILIULUI
   din 18 aprilie 2016
   privind primirea temporară a anumitor palestinieni de către state membre ale Uniunii Europene
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29 și articolul 31 alineatul (1),
   întrucât:

               (1)

               La 5 martie 2015, Consiliul a adoptat Decizia (PESC) 2015/363 (1) privind primirea temporară a anumitor palestinieni de către state membre, prin care se prelungea, pentru o nouă perioadă de 24 de luni, valabilitatea permiselor naționale ale respectivelor persoane pentru intrarea și șederea pe teritoriul statelor membre menționate în Poziția comună 2002/400/PESC (2).

               (2)

               Pe baza unei evaluări a aplicării Poziției comune 2002/400/PESC, Consiliul consideră că este oportună prelungirea valabilității permiselor respective pentru o nouă perioadă de 24 de luni,

         ADOPTĂ PREZENTA DECIZIE:
   Articolul 1
   Statele membre menționate la articolul 2 din Poziția comună 2002/400/PESC prelungesc valabilitatea permiselor naționale de intrare și ședere eliberate în temeiul articolului 3 din respectiva poziție comună pentru o nouă perioadă de 24 de luni, începând cu 31 ianuarie 2016.
   Articolul 2
   Prezenta decizie intră în vigoare la data adoptării.

      Adoptată la Luxemburg, 18 aprilie 2016.

            Pentru Consiliu

            Președintele

         F. MOGHERINI

      (1)  Decizia (PESC) 2015/363 a Consiliului din 5 martie 2015 privind primirea temporară a anumitor palestinieni de către state membre ale Uniunii Europene (JO L 62, 6.3.2015, p. 24).

      (2)  Poziția comună 2002/400/PESC a Consiliului din 21 mai 2002 privind primirea temporară a anumitor palestinieni de către state membre ale Uniunii Europene (JO L 138, 28.5.2002, p. 33).